Decizia Biroului Electoral a fost luată cu majoritate de voturi la sesizarea Societății Cultural Patriotice „Avram Iancu” din România – filiala Alba Iulia.
Prin sesizarea depusă la BECJ Nr.1 Alba, Societatea Cultural Patriotică „Avram Iancu” din România – filiala Alba Iulia contesta folosirea „chipului Eroului Naţional Avram Iancu” pe afişele electorale ale unui partid politic, solicitând ca acestea să fie retrase.
Întrunit marţi în şedinţă, BECJ Nr.1 Alba a admis sesizarea formulată. „În temeiul art. 42 din Legea nr 115/2015, cu majoritate de voturi a celor prezenţi, se va admite sesizarea şi se va dispune înlăturarea afişelor cu imaginea lui Avram Iancu de pe afişele electorale ale AUR”, se arată în Hotărâre, care poate fi contestată, în termen de 48 de ore de la afişare, la Biroul Electoral Central.
Opinia majoritară a membrilor biroului electoral a fost că acest tip de afişaj nu corespunde „dispoziţiilor legale imperative privind materialele de propagandă electorală din Hotărârea AEP nr. 8 – Ghidul finanţării campaniei electorale la alegerile din România, respectiv art. 20 alin.1 lit. a – ‘este considerat material de propagandă electorală orice material scris, audio sau video care îndeplineşte următoarele condiţii: a) se referă în mod direct la un candidat sau partid politic care participă la alegeri, clar identificat’.
Folosirea imaginii unei persoane (Avram Iancu) pe un material de propagandă electorală (afiş) induce ideea că acesta este candidatul promovat prin materialul electoral, inducere eronată cu privire la identificarea clară a candidatului”, se menţionează în hotărâre.
În opinia minoritară s-a arătat că, „potrivit prevederilor art. 12 din Constituţia României, figura Eroului Naţional Avram Iancu nu se regăseşte printre simbolurile naţionale consacrate constituţional.
Faţă de împrejurarea că petenta nu a demonstrat opozabil că deţine un drept de exclusivitate în privinţa folosirii imaginii Eroului Naţional Avram Iancu, cererea sa nu poate fi avută în vedere”.
Joi, în cadrul unui eveniment electoral organizat în Alba Iulia, liderul AUR a afirmat că partidul său l-a pus pe Avram Iancu pe afişele din judeţul Alba deoarece „Crăișorul munților” s-ar fi ridicat şi împotriva „fărădelegilor” actuale.
„Vor să înghiţim pe nemestecate alimentele lor pline de E-uri, să fim o biată colonie şi să consumăm numai ce ni se dă. Împotriva acestor fărădelegi, Avrămuţ Iancu, ‘Crăişorul munţilor’, ar fi ridicat pumnul şi l-ar fi pus în faţa furtunii.
De aceea, în judeţul Alba, noi pe afişele electorale l-am pus pe Avram Iancu, pentru că vrem dreptate, acum, în 2024”, a spus atunci George Simion.